 Muuse Biixi Cabdi waxa kaloo uu ka hadlay dhaawacyo muddooyinkan dambe magaalada Hargeysa loogu gaystay xubno ka tirsan xisbiga WADDANI, isaga oo guddoomiye Cirro-na ka dalbaday inuu soo qaddimo caddaymo la xidhiidha eedaha aan salka lahayn ee uu dhibaatada xubnahaas loo gaystay kula xidhiidhiyey xisbiga KULMIYE, waxaannu yidhi, Xisbiga WADDANI maalmahan qaylo dheer buu ku dhuftay, waxaannu ka xunnahay dadka muwaadiniinta ah ee weliba masuuliyiinta xisbiga WADDANI ah ee la waxyeeleeyey, waxaannanu qayb ka nahay gurmadka ah in lasoo qabto cidkasta oo dembigaas gashay, waana wax aynaan aqoonin, hayadaha amnigana waxaannu ku dhiirrinaynaa inay ka hawlgalaan oo ay xaqiiqda ka gaadhaan cidda waxaas fulisay, annaguna odhanmayno waa xaalad-abuur uu WADDANI sameeyey oo uma quudhi karno, laakiin Guddoomiyaha WADDANI waxa uu isla soo taagay KULMIYE ayaa arrintaas ka dambeeyey, caddayn maxkamadeed baa guddoomiye lagaa rabaa, kiis sahlanna maaha ee xisbi qaran oo dhan baad ku eedaysay inay ciyaalo-suuqiin yihiin oo jid-gooyo galaan, caddaynteedana waa la rabaa taasi ma taasi maaha dacaayad iyo tartan siyaasadeed. 